287 Pes

Dicit Augustinus, *Super Psalmis*, pes meus amor meus. Ego feror quocumque feror. Vnde dixit Dominus, Deut. 11[:24]: *Omnis locus, quem calcaverit pes vester, [vester] erit*. Quia secundum pedem affectionis ibit homo ad vnum locum uel ad alium. Ideo dicit Eccle. 4[:17]: *Custodi pedem tuum ingrediens domum Dei*, quasi dicens, qui uult ingredi domum Dei, custodiat affecciones suas. Nam in via arta et lubrica, necesse habet homo custodire pedes suos. Talis est vis in domum Domini. Vtrum tamen 1 Reg. [2:9] dicitur de Deo, *Pedes sanctorum seruabit, et impii conticescent*. Et hoc comminatur Dominus impiis, Deut. 32[:35]: *Retribuam* eis *in tempore*, *ut labatur pes eorum*, scilicet, de via caritatis. Ideo dixit Christus Marc. 9[:44]: *Si pes tuus scandalizat te, amputa illum: melius est tibi [claudum] in vitam æternam introire, quam duos pedes habentem mitti in iehennam ignis*. Sicut auceps ponit laqueum pocius aliis membris, sic diabolus pocius insideatur affectioni hominis.

¶ De quo conquetur, Psal. [56: 7]: *Laqueum paraverunt pedibus meis*. Ambrosius in suo *Hexameron* c. vltimo, dicit, Ideo dedit Deus duos pedes homini cum auibus, et non quatuor pedes cum bestiis. Propter hoc dicitur in Psal. [102:5]: *Renovabitur ut aquilæ juventus tua*. Hic nota quod aues que raro descendunt ad terram vix habent pedes illaqueatos, sic est de illis qui eleuant affections suas ad superbia in Psal. [65:6]: *In flumine pertransibunt pede*. Sed de malis dicitur Judit. 9[:8]: *Tenuit pedes eorum abyssus, [et] aquæ operuerunt eos*. Sed sicut dicunt naturales, pedes camelorum quia carnosi sunt indigent frequenti locione, sic affectiones nostre quia multum carnales sunt sepe debent lauari. In cuius signum Christus lauit pedes discipulorum, scilicet, Joan. 13[:5]. Abraham etiam dixit hospitibus suis, Gen. 18[:4]: Lauentur *pedes* vestri *et requiescite*. Homo habens pedes sordidos non bene quiescit donec fuerint mundate, sic est de affectione sordida.

Item, secundum Chrisostum, verbi gratia, pes cameli cum sit mollis, concordat terre, et facile comprehendit eam. Sic conuersacio mollis facile inclinatur terrenis. Vnde et Moysi volenti apropinquare ad Dominum dictum est, *Solue* calceamenta *de pedibus tuis*, [Exod.] 3[:5]. Venerat enim tarde de Egipto qui interfecerat Egiptum.

¶ Acceperat etiam vxorem de terra Madian in quibus sordes contraxerat peccatorum, propter quod ad Dominum apropinquare non debuit donec per pedum penitenciam se purgasset, sicut Hieronimus videtur dicere, *Epistola* 14.

Item, Augustinus, *Super Psalmum* 33, dicit, noli esse claudus, sed habeto duos pedes. Qui sunt duo preceptia caritatis. Claudus non debuit introire in domum Domini, Leu. 21[:18]. Sic qui deficit a dileccione, dicitur, 3 Reg. 18[:21]: *Usquequo claudicatis in duas partes*? Sic faciunt qui deficient in utraque dilectione.